‘‘মুখ্যমন্ত্রী দায়িত্বজ্ঞানহীনের মতো কথা বলছেন।’’ মাঝেরহাট ব্রিজ ভেঙে পড়া নিয়ে মুখ্যমন্ত্রীর বক্তব্যের প্রেক্ষিতে ঠিক এই ভাষাতেই সরব হলেন কেন্দ্রীয় মন্ত্রী বাবুল সুপ্রিয়। নরেন্দ্র মোদী সরকারের ভারী শিল্প মন্ত্রকের প্রতিমন্ত্রী আগে নগরোন্নয়ন দফতরে ছিলেন। সেই সময়ে কলকাতার মেট্রো রেল প্রকল্প বাস্তবায়নে উদ্যোগী হয়েছেন বাবুল। মেট্রো প্রকল্পের কাজে গতি আনতে রাজ্যের সঙ্গে একাধিক বৈঠকও করেছেন তিনি। এবার মাঝেরহাট ব্রিজ ভেঙে পড়া নিয়ে মুখ্যমন্ত্রী তথা রাজ্য সরকার জোকা-বিবাদী বাগ মেট্রো প্রকল্পের কাজকে দায়ী করার পরে রাজ্যের বিরুদ্ধে তিন প্রশ্ন তুললেন কেন্দ্রীয় মন্ত্রী।
বাবুল সুপ্রিয়র প্রশ্ন—
মেট্রো রেলের কাজের জন্য যদি সমস্যা হয়, তবে এতদিন কি ওঁরা ঘুমাচ্ছিলেন? 
রেলমন্ত্রকের কাছে কোনও অভিযোগ কি জানিয়েছিল রাজ্য সরকার?
আমার বাড়ির সামনে যদি মেট্রোর কাজ হয় আর বাড়ির ক্ষতি হয়, আমি কি বসে থাকব কবে বাড়ি ভেঙে
 পড়বে? 
বাবুল সুপ্রিয়র বক্তব্য, ‘‘সব ক্ষেত্রেই দিদির সরকার জমি সমস্যা সমাধানের প্রতিশ্রুতি দেয়, অথচ কাজ শুরু করতে গেলে তখন জমির মালিকরা বাধা দেয়। শুধু মেট্রো প্রকল্পই নয়, এমনকী ৩৪ নম্বর জাতীয় সড়ক সম্প্রসারণ নিয়ে নীতিন গড়করির বাড়িতে বৈঠক হয়েছে। সেখানে প্রাক্তন মুখ্যসচিব সঞ্জয় মিত্র হাজির ছিলেন। রাজ্যের তরফে সব প্রতিশ্রুতি পাওয়ার পরেও কাজ করতে গিয়ে বাধা পেয়েছে বেসরকারি সংস্থা।’’ বাবুলের দাবি, মঙ্গলবারের বিপর্যয় নিয়ে রাজ্য যে ভিত্তিহীন অভিযোগের তির মেট্রোর দিকে তুলছে, সেকথা কেন্দ্রীয় রেলমন্ত্রী পীযূষ গয়ালকে তিনি জানিয়েছেন।

ইস্ট-ওয়েস্ট মেট্রোর কাজ দেখছেন বাবুল সুপ্রিয়। — নিজস্ব ফাইল চিত্র
বুধবার দার্জিলিং থেকে ফিরে সোজা মাঝেরহাটে যান মুখ্যমন্ত্রী মমতা বন্দ্যোপাধ্যায়। আর সেখানে গিয়ে ব্রিজ ভাঙার জন্য কার্যত মেট্রো রেলের কাজকেই দায়ী করেন। তাঁর ৯ বছর ধরে মেট্রোর কাজ চলায় অসুবিধা হচ্ছে। আগেই মেট্রো রেলের মুখ্য জনসংযোগ আধিকারীক ইন্দ্রাণী বন্দোপাধ্যায় জানিয়েছেন, ‘‘এই সেতু ভাঙার সঙ্গে মেট্রোর কাজের কোনও সম্পর্ক নেই।’’ এদিন অবশ্য তিনি কোনও মন্তব্য করতে চাননি। মুখ্যমন্ত্রীর মন্তব্য প্রসঙ্গে এবেলা.ইন-কে তিনি বলেন, ‘‘আমরা এ বিষয়ে এখন কিছু বলব না। এখন সেই পরিস্থিতি নেই।’’
তবে কলকাতা মেট্রোর এক শীর্ষ কর্তা এদিন স্পষ্ট করেই বলেন, ‘‘মুখ্যমন্ত্রী নিজেও খুব ভাল করে জানেন কেন এত বছর সময় লাগছে জোকা-বিবাদী বাগ লাইনের কাজ শেষ হতে। যখন উনি রেলমন্ত্রী ছিলেন, তখন এখানকার বামফ্রন্ট সরকার উদ্যোগী হয়নি। আর উনি মুখ্যমন্ত্রী হওয়ার পরে তাঁর দলের জমি-নীতিতে এখানে কাজ আটকে থেকেছে।’’ 
ওই কর্তা আরও বলেন, ‘‘জোকা-বিবাদী বাগ প্রকল্পে মূল সমস্যা ছিল ডায়মন্ড হারবার রোডের উপরে ট্রাম লাইন সরানো। এতে অনেকটা সময় লেগে যায়। তার পরে সমস্যা হয় টাকশালের জমির উপর দিয়ে মেট্রোর এলিভেটেড লাইন নিয়ে যাওয়া। অর্থ এবং প্রতিরক্ষা মন্ত্রকের ছাড়পত্র পেতে বছর গড়িয়ে যায়। জোকাতে কারশেড বানানোর জমি নিয়ে সমস্যা তো এখনও পুরোপুরি মেটেনি।’’
কলকাতা মেট্রোর ওই কর্তা আরও জানিয়েছেন, মাঝেরহাট ব্রিজে কিছু সমস্যা রয়েছে। তাই প্রাথমিক ভাবে মাঝেরহাট পর্যন্ত প্রকল্প চালুর লক্ষ্য নেওয়া হয়েছে। 
রেল মন্ত্রকের নতুন নীতি অনুযায়ী, যে প্রকল্পে জমি সমস্যা রয়েছে, সেখানে অর্থ বরাদ্দ কম হয়। রেল মন্ত্রক থেকেও বার বার জমি সমস্যা কাটাতে রাজ্যকে অনুরোধ করা হয়। 
জানা গিয়েছে, বছর তিনেক আগে থেকে এই প্রকল্পের জমি জট কাটানোর জন্য উদ্যোগী হয় রাজ্য। মূল দায়িত্ব দেওয়া হয় মেয়র শোভন চট্টোপাধ্যায় এবং কলকাতা পুরসভাকে। এর পরে জমি সমস্যা অনেকটা দূর হয়। কাজ শুরু হয় পুরোদমে। 
উল্লেখ্য, শুধু জোকা-বিবাদী বাগ প্রকল্প নয়, কলকাতা এবং শহরতলির সব মেট্রো প্রকল্পই জমি সমস্যার জেরে অনেক দেরিতে কাজ এগোচ্ছে। নোয়াপাড়া থেকে বিমানবন্দর, নোয়াপাড়া থেকে দক্ষিণেশ্বর প্রকল্পে জমি সমস্যা কাটার পরেই কাজে গতি এসেছে। কবি সুভাষ থেকে বিমানবন্দর রুটেও বাইপাস ও নিউ টাউন এলাকায় অনেক জমি সমস্যা ছিল। একই ভাবে ইস্ট-ওয়েস্ট মেট্রো প্রকল্পের ক্ষেত্রেও রুট পরিবর্তন এবং জমি সমস্যায় কাজ শুরু হতে অনেক দেরি হয়। রাজ্য সরকারের দাবি ছিল, সেন্ট্রাল অ্যাভিনিউ নয়, মেট্রো নিয়ে যেতে হবে ধর্মতলা দিয়ে। এছাড়াও সল্টলেকের কাছে দত্তবাদ এলাকায় জমি জট ছিল। কেন্দ্রীয় নগরন্নোয়ন মন্ত্রকে থাকার সময়ে সেই জট কাটাতে হস্তক্ষেপ করেন বাবুল সুপ্রিয়।
মেট্রো কর্তাদের দাবি, এই সবের জেরে প্রকল্পগুলি শেষ করতে সময় বাড়ার সঙ্গে সঙ্গে খরচও কোটি কোটি টাকা বেড়েছে।
শুনে নিন ঠিক কী বলেছেন মমতা বন্দ্যোপাধ্যায়—